《岁莫有怀存没次旧韵柬德裕安民》
宋代·周孚

岁莫忽不乐，哦诗忆同裳。百忧从中来，孰谓酒可忘。

昔我二三友，芳兰閟孤香。悠悠十载间，屈指略丧亡。

搴花欲谁遗，怅然结中肠。二子后来秀，双凤鸣朝阳。

胡不相暖热，矧我病在床。只应鹏与鴳，飞舞不并行。

春圃可撷秀，晓陂可垦荒。会将两芒屦，同践林下霜。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。